ddrg/super_eurlex huggingface dataset:
ΔΗΛΩΣΗ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 15ης Μαΐου 1992 σχετικά με την ευρωπαϊκή εβδομάδα πρόληψης της χρήσης ναρκωτικών (92/C 148/04)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΥΓΕΙΑΣ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΕΚΤΙΜΩΝΤΑΣ ότι η χρήση ναρκωτικών δημιουργεί προβλήματα υγείας και κοινωνικά προβλήματα σε παγκόσμια κλίμακα και ότι η αναζήτηση λύσεων στα προβλήματα αυτά απαιτεί, κατά συνέπεια, διεθνή συνεργασία και δη ιδιαίτερη προσπάθεια της Κοινότητας,

ΥΠΕΝΘΥΜΙΖΟΝΤΑΣ τα συμπεράσματα των αρχηγών κρατών και κυβερνήσεων, για τη σημασία που έχει η συστηματική και συνεχής ενίσχυση της δράσης της Κοινότητας και των κρατών μελών της στον τομέα της καταπολέμησης των ναρκωτικών,

ΛΑΜΒΑΝΟΝΤΑΣ ΥΠΟΨΗ τους στόχους και τις κατευθύνσεις δράσης που ορίζονται στο ευρωπαϊκό πρόγραμμα καταπολέμησης των ναρκωτικών, το οποίο εγκρίθηκε από το Ευρωπαϊκό Συμβούλιο της Ρώμης στις 14 και 15 Δεκεμβρίου 1990, και ιδιαίτερα τους στόχους και κατευθύνσεις που αποβλέπουν στη μείωση της ζήτησης ναρκωτικών,

ΥΠΕΝΘΥΜΙΖΟΝΤΑΣ τα συμπεράσματά τους της 3ης Δεκεμβρίου 1990 και της 4ης Ιουνίου 1991 σχετικά με τη μείωση της ζήτησης ναρκωτικών,

ΕΚΤΙΜΩΝΤΑΣ τα συμπεράσματα του Ευρωπαϊκού Συμβουλίου του Μάαστριχτ, το οποίο υποστήριξε τη διοργάνωση μιας ευρωπαϊκής εβδομάδας πρόληψης της χρήσης ναρκωτικών, στο πλαίσιο της ευρύτερης δυνατής ενημέρωσης για τα προβλήματα των ναρκωτικών,

ΕΠΙΒΕΒΑΙΩΝΟΥΝ την κοινή τους βούληση να αυξήσουν τις προσπάθειες που καταβάλλονται στα πλαίσια του αγώνα, σε όλα τα επίπεδα, για τη μείωση της ζήτησης ναρκωτικών στην Ευρώπη,

ΘΕΩΡΟΥΝ ότι είναι σημαντικό οι προσπάθειες αυτές να επικεντρωθούν κατά πρώτο λόγο στην πρόληψη, και ιδιαίτερα στην ενημέρωση των νέων και την εκπαίδευσή τους σε θέματα υγείας,

ΘΕΩΡΟΥΝ ότι η ευρωπαϊκή εβδομάδα πρόληψης της χρήσης ναρκωτικών, που θα πραγματοποιηθεί από 16 έως 22 Νοεμβρίου τρέχοντος έτους, πρέπει να αποτελέσει την έναρξη μιας πιο προωθημένης και συνεχούς συνεργασίας για την ευαισθητοποίηση του κοινού γενικά, αλλά κυρίως των νέων,

ΑΠΕΥΘΥΝΟΥΝ έκκληση για τη συμμετοχή του κοινού γενικά, και ιδιαίτερα όλων των προσώπων και των οργάνων που συνδέονται αμεσότερα με τη διεξαγωγή και την προώθηση της εν λόγω ευρωπαϊκής εβδομάδας, προκειμένου η δράση αυτή να αποτελέσει σημαντική συμβολή στην πρόληψη της τοξικομανίας στην Ευρώπη.
ΣΥΜΠΕΡΑΣΜΑΤΑ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 12ης Νοεμβρίου 1992 σχετικά με τη διαδικασία επιλογής των "Ευρωπαϊκών πολιτιστικών πρωτευουσών" (92/C 336/02)

Ως συμπλήρωμα του ψηφίσματος της 13ης Ιουνίου 1985 (1) καθώς και των συμπερασμάτων της 18ης Μαΐου 1990 (2) και της 18ης Μαΐου 1992 (3) σχετικά με την Ευρωπαϊκή πολιτιστική πρωτεύουσα, οι υπουργοί Πολιτισμού συνερχόμενοι στα πλαίσια του Συμβουλίου κρίνουν σκόπιμο να καθιερωθεί ακριβέστερη διαδικασία για την επιλογή των πόλεων, έχοντας κατά νουν ότι το γεγονός αυτό αφορά όχι μόνο τις πόλεις της Κοινότητας αλλά και τις πόλεις άλλων ευρωπαϊκών χωρών που εφαρμόζουν τις αρχές της δημοκρατίας, του πλουραλισμού, του κράτους δικαίου και του σεβασμού των ανθρωπίνων δικαιωμάτων.

Εγκρίνουν, συνεπώς, τη διαδικασία επιλογής των Ευρωπαϊκών πολιτιστικών πρωτευουσών που εκτίθενται στο παράρτημα των παρόντων συμπερασμάτων.

(1) ΕΕ αριθ. C 153 της 22. 6. 1985.

(2) ΕΕ αριθ. C 162 της 3. 7. 1990.

(3) ΕΕ αριθ. C 151 της 16. 6. 1992.

ΠΑΡΑΡΤΗΜΑ

ΔΙΑΔΙΚΑΣΙΑ ΕΠΙΛΟΓΗΣ ΤΩΝ ΕΥΡΩΠΑΪΚΩΝ ΠΟΛΙΤΙΣΤΙΚΩΝ ΠΡΩΤΕΥΟΥΣΩΝ 1. Χρονοδιάγραμμα

Το Συμβούλιο προτίθεται να επιλέξει τις πολιτιστικές πρωτεύουσες του 1998 και του 1990 το 1993. Οι επιλογές για το 2000 και το 2001 θα γίνουν το 1995. Την ίδια διαδικασία θα εφαρμόζει και από το 1997 και μετά κάθε δύο χρόνια.

2. Προθεσμίες υποβολής

Οι υποβολές αιτήσεων από τις εθνικές κυβερνήσεις για λογαριασμό των υποψηφίων πόλεων για το 1998 ή/και το 1999 πρέπει να γίνουν το αργότερο στις 30 Ιουνίου 1993 ώστε οι επιλογές να μπορέσουν να γίνουν μέχρι και τις 31 Δεκεμβρίου 1993. Η ίδια διαδικασία θα εφαρμόζεται από το 1995 και μετά.

3. Συνοδευτικός φάκελος

Στις αιτήσεις θα πρέπει να προσδιορίζεται το προτιμώμενο ή τα προτιμώμενα έτη επιλογής. Το Συμβούλιο θα δέχεται και θα λαμβάνει υπόψη του τους φακέλους που συνοδεύουν τις αιτήσεις, εφόσον παρέχουν περισσότερες πληροφορίες σχετικά με το στάδιο προετοιμασίας και τα σχέδια της ενδιαφερόμενης πόλης.

4. Κριτήρια επιλογής

Οι υπουργοί έχουν ήδη συμφωνήσει τα ακόλουθα κριτήρια, τα οποία δεν αποκλείουν και άλλες παραμέτρους:

α) η πόλη πρέπει να βρίσκεται σε ευρωπαϊκό κράτος το οποίο στηρίζεται στις αρχές της δημοκρατίας, του πλουραλισμού, του κράτους δικαίου και του σεβασμού των ανθρωπίνων δικαιωμάτων-

β) εναλλαγή μεταξύ κοινοτικών πόλεων και πόλεων εξωκοινοτικών ευρωπαϊκών χωρών, χωρίς αυτό να αποτελεί αυστηρό και απαράβατο κανόνα-

γ) οι πόλεις δεν θα πρέπει να ανήκουν στην ίδια γεωγραφική περιοχή όταν είναι υποψήφιες για συνεχόμενα έτη-

δ) θα πρέπει να επιδιώκεται ισορροπία μεταξύ των πρωτευουσών και των επαρχιακών πόλεων-

ε) για ένα έτος ειδικά μπορεί να καθοριστεί ένα ζεύγος πόλεων.

5. Ευρωπαϊκός πολιτιστικός μήνας

Η διαδικασία καθορισμού του ευρωπαϊκού πολιτιστικού μήνα θα μπορούσε να συζητηθεί κατά την επανεξέταση αυτής της εκδήλωσης, που έχει προγραμματιστεί για το δεύτερο εξάμηνο του 1993.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 15ης Μαΐου 1992 για τις κληρονομικές ασθένειες (92/C 148/03)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΕΚΤΙΜΩΝΤΑΣ τη σημασία των κληρονομικών και γενετικών ασθενειών μέσα στο γενικό πλαίσιο των προβλημάτων της υγείας,

ΕΚΤΙΜΩΝΤΑΣ τις επιπτώσεις αυτών των ασθενειών, ιδίως από οικονομική και κοινωνική άποψη, καθώς και τις συνέπειες που μπορούν να έχουν για τις μέλλουσες γενιές,

ΥΠΕΝΘΥΜΙΖΟΝΤΑΣ ότι, εκτός από τις ερευνητικές δράσεις, η Κοινότητα θεσπίζει ήδη, σε άλλους τομείς, μέτρα τα οποία συμβάλλουν στην πρόληψη αυτών των ασθενειών, στο μέτρο που αποσκοπούν στην εξάλειψη των συναφών παραγόντων κινδύνου,

ΕΚΤΙΜΩΝΤΑΣ ότι η συνεργασία με τις διεθνείς οργανώσεις που αναπτύσσουν δραστηριότητα στον τομέα αυτό καθώς και μεταξύ των διάφορων εθνικών οργανισμών μπορεί να συμβάλει στην αύξηση της αποτελεσματικότητας των υφισταμένων πόρων και σε διεύρυνση των γνώσεων για το σύνολο των προβλημάτων τα οποία σχετίζονται με την πρόληψη αυτών των ασθενειών,

ΕΧΟΝΤΑΣ ΥΠΟΨΗ όχι μόνο τις υγειονομικές αλλά και τις ιδιαίτερες δεοντολογικές, νομικές, οικονομικές και κοινωνικές πτυχές που εμπεριέχει αυτή η προβληματική,

ΣΗΜΕΙΩΝΟΥΝ με ενδιαφέρον το υπόμνημα της πορτογαλικής αντιπροσωπείας σχετικά με τις κληρονομικές και γενετικές ασθένειες,

ΚΡΙΝΟΥΝ ότι έχει σημασία να αναβαθμισθεί η επιδημιολογική έρευνα για τις γενετικές ασθένειες στα πλαίσια των κοινοτικών και διεθνών προγραμμάτων έρευνας στον τομέα της βιοϊατρικής και της υγείας,

ΥΠΟΓΡΑΜΜΙΖΟΥΝ ότι η από κοινού θεώρηση των δεδομένων και των αποτελεσμάτων των διάφορων εθνικών και κοινοτικών δράσεων οι οποίες συνδέονται με την εξάλειψη των παραγόντων κινδύνου μπορεί να διευκολύνει την καταπολέμηση των κληρονομικών ασθενειών,

ΦΡΟΝΟΥΝ ότι τα ζητήματα που συνδέονται με την καταπολέμηση των ασθενειών αυτών και ιδίως η σκοπιμότητα συνεργασίας μεταξύ των κρατών μελών, θα πρέπει να αποτελέσουν το αντικείμενο μελέτης στα πλαίσια των μελλοντικών πολιτικών της Κοινότητας στον τομέα της υγείας.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 15ης Μαΐου 1992 για τη διατροφή και την υγεία (92/C 148/02)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΕΚΤΙΜΩΝΤΑΣ τη σημασία της διατροφής για την υγεία και την καλή διαβίωση των πολιτών και το ρόλο που διαδραματίζει η σωστή διατροφή στην πρόληψη διάφορων ασθενειών και παραγόντων κινδύνου,

ΥΠΕΝΘΥΜΙΖΟΝΤΑΣ το ψήφισμά τους της 3ης Δεκεμβρίου 1990 σχετικά με μια κοινοτική δράση στον τομέα της διατροφής και της υγείας (1), το οποίο προβλέπει, ιδίως, τη διοργάνωση ευρωπαϊκού έτους διατροφής,

ΤΟΝΙΖΟΥΝ και πάλι τη μεγάλη σημασία που έχει η δράση αυτή στα πλαίσια των μελλοντικών πολιτικών της Κοινότητας σε θέματα υγείας ως επικουρική συμβολή στις δράσεις που έχουν ήδη αναλάβει τα κράτη μέλη σ' αυτόν τον τομέα,

ΣΗΜΕΙΩΝΟΥΝ ότι η Επιτροπή μελετά τον τομέα της υγείας στο σύνολό του και ότι προτίθεται να αναλάβει τις αναγκαίες πρωτοβουλίες ευθύς ως ολοκληρωθεί η μελέτη αυτή,

ΘΕΩΡΟΥΝ ότι πρέπει να συνεχισθεί η μελέτη για τα ζητήματα που συνδέονται με τη διατροφή στα πλαίσια της μελλοντικής πολιτικής της Κοινότητας στον τομέα της υγείας,

ΚΑΛΟΥΝ την Επιτροπή να συνεχίσει τις μελέτες της σε στενή συνεργασία με τους ανωτέρους υπαλλήλους που θα ορίσουν για το σκοπό αυτό τα κράτη μέλη.

(1) Ψήφισμα του Συμβουλίου και των αντιπροσώπων των κυβερνήσεων των κρατών μελών, συνερχομένων στα πλαίσια του Συμβουλίου (ΕΕ αριθ. C 329 της 31. 12. 1990, σ. 1).
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ, ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 15ης Μαΐου 1992 σχετικά με την τοξικολογία, με σκοπό την προστασία της υγείας (92/C 148/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΑΦΟΥ ΕΛΑΒΑΝ γνώση της ανακοίνωσης της Επιτροπής σχετικά με το πρόγραμμα δράσης της Κοινότητας στον τομέα της τοξικολογίας, με σκοπό την προστασία της υγείας,

ΣΗΜΕΙΩΝΟΥΝ τα επιτευχθέντα αποτελέσματα τα οποία ανταποκρίνονται σε μεγάλο βαθμό στους στόχους που ορίστηκαν από το Συμβούλιο και τους αντιπροσώπους των κυβερνήσεων των κρατών μελών συνελθόντων στα πλαίσια του Συμβουλίου το 1986 (1), και το 1988,

ΚΑΛΟΥΝ την Επιτροπή να φροντίσει για την ευρεία διάδοση των αποτελεσμάτων αυτών και για την ολοκλήρωση των διεξαγομένων εργασιών,

ΘΕΩΡΟΥΝ ότι η κτηθείσα στον τομέα αυτόν πείρα στα κράτη μέλη και σε κοινοτικό επίπεδο θα μπορεί επίσης να συμβάλει στην πρόληψη των ασθενειών,

ΚΑΛΟΥΝ, προς τούτο, την Επιτροπή να εντοπίσει τις δράσεις στον τομέα της τοξικολογίας οι οποίες μπορούν, ενδεχομένως, να υλοποιηθούν στα πλαίσια των μελλοντικών κοινοτικών πολιτικών στον τομέα της υγείας.

(1) Ψήφισμα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, σχετικά με κοινοτικό πρόγραμμα δράσης στον τομέα της τοξικολογίας, με σκοπό την προστασία της υγείας (ΕΕ αριθ. C 184 της 23. 7. 1986, σ. 1).
ΣΥΜΠΕΡΑΣΜΑΤΑ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΟΙ ΟΠΟΙΟΙ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 14ης Νοεμβρίου 1991 για την προώθηση των θεατρικών εκδηλώσεων το 1993 (91/C 314/03)

Οι υπουργοί πολιτισμού οι οποίοι συνέρχονται στα πλαίσια του Συμβουλίου σημειώνουν ότι το 1993 συμπληρώνονται 200 χρόνια από το θάνατο του Carlo Goldoni και 400 χρόνια από το θάνατο του Christopher Marlowe.

Οι επέτειοι αυτές θα μπορούσαν να εορτασθούν με μια σειρά θεατρικών εκδηλώσεων στα κράτη μέλη, στα πλαίσια της εφαρμογής του ψηφίσματος της 7ης Ιουνίου 1991 για την ανάπτυξη του θεάτρου στην Ευρώπη (1).

Οι εκδηλώσεις αυτές θα μπορούσαν να καλύπτουν τα εξής:

1. την διοργάνωση μιας ευρωπαϊκής διάσκεψης για το θέατρο στην Ιταλία το 1993, με την ευκαιρία της συμπλήρωσης 200 ετών από το θάνατο του Carlo Goldoni,

2. την ιδιαίτερη ενθάρρυνση το 1993 θεατρικών συμπαραγωγών μεταξύ των διαφόρων κρατών μελών-

3. την προώθηση στενότερων επαφών μεταξύ σχολών θεάτρου στην Ευρώπη, μέσω, μεταξύ άλλων, των εντατικότερων ανταλλαγών καθηγητών και σπουδαστών το 1993-

4. τη διοργάνωση, εάν είναι δυνατόν την αρχή της θεατρικής περιόδου 1993-1994 σε όλα τα κράτη μέλη, μιας βραδιάς "ελεύθερης εισόδου" στα ευρωπαϊκά θέατρα, ώστε να δοθεί η ευκαιρία στο κοινό να κατανοήσει καλύτερα τον κόσμο του θεάτρου-

5. ειδική προσπάθεια το 1993 όσον αφορά τα προαναφερόμενα σε σχέση με τα θέατρα της Κεντρικής και Ανατολικής Ευρώπης.

Οι δράσεις αυτές πρέπει να οργανωθούν σε στενή συνεργασία με διεθνείς οργανισμούς, όπως το Συμβούλιο της Ευρώπης, καθώς και με ευρωπαϊκά και εθνικά επαγγελματικά σωματεία που ασχολούνται με το θέατρο.

Οι υπουργοί καλούν την Επιτροπή να προσφέρει κάθε δυνατή βοήθεια στην προετοιμασία τέτοιων ειδικών θεατρικών εκδηλώσεων το 1993.

(1) ΕΕ αριθ. C 188 της 19. 7. 1991.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 25ης Νοεμβρίου 1991 για την ανάληψη πρότυπης πολυμερούς σχολικής συνεργασίας στην Ευρωπαϊκή Κοινότητα (91/C 321/04)

Το Συμβούλιο και οι υπουργοί Παιδείας συνερχόμενοι στα πλαίσια του Συμβουλίου υπογραμμίζουν ότι η επιτυχία της ενιαίας αγοράς θα εξαρτηθεί σε μεγάλο βαθμό από τη δημιουργικότητα των νέων και την ικανότητά τους να αναπτύσσουν πρωτοβουλίες και να συνεργάζονται πέρα απ' τα σύνορα. Θεωρούν ότι η συνεργασία μεταξύ των ιδρυμάτων δευτεροβάθμιας εκπαίδευσης των κρατών μελών μπορεί να διαδραματίσει σημαντικό ρόλο στην ανάπτυξη των ικανοτήτων αυτών.

Σύμφωνα με τα ψηφίσματά τους της 9ης Φεβρουαρίου 1976 για ένα πρόγραμμα δράσης σε εκπαιδευτικά θέματα και της 24ης Μαΐου 1988 για την ευρωπαϊκή διάσταση στην εκπαίδευση, καθώς και σύμφωνα με το ψήφισμα του Ευρωπαϊκού Κοινοβουλίου της 20ής Νοεμβρίου 1987 για την υποστήριξη των δραστηριοτήτων σχολικής συνεργασίας στην Κοινότητα, επιθυμούν να προωθήσουν τις επαφές μεταξύ μαθητών και εκπαιδευτικών από σχολεία διαφόρων κρατών μελών.

Το Συμβούλιο και οι υπουργοί Παιδείας σημειώνουν τις σημαντικές προσπάθειες που κατέβαλαν στον τομέα αυτό τα κράτη μέλη, οι σχετικοί οργανισμοί και τα σχολεία των κρατών μελών.

Επιπλέον, τα κράτη μέλη διευκολύνουν τις συνεργασίες στα πλαίσια της εθνικής εκπαιδευτικής πολιτικής και μέσα στα όρια των μέσων που διαθέτουν.

Η Επιτροπή καλείται:

- να διευκολύνει, σε συνεννόηση με την επιτροπή παιδείας, τη σύνθεση της πολυμερούς σχολικής συνεργασίας,

- να συνεργαστεί με τα κράτη μέλη στην ανάπτυξη της συνεργασίας και να αποτελέσει το συνδετικό κρίκο μεταξύ των διαφόρων ανταλλαγών στον τομέα αυτό που ήδη πραγματοποιούνται σε κοινοτικό επίπεδο, ιδίως της ανταλλαγής εκπαιδευτικών. Η επιτροπή παιδείας καλείται να υποβάλει έκθεση σχετικά με την πρότυπη δράση έως το τέλος του 1994.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 25ης Νοεμβρίου 1991 για την ποιοτική αξιολόγηση στην τριτοβάθμια εκπαίδευση (91/C 321/02)

Η βελτίωση της ποιότητας της διδασκαλίας στην τριτοβάθμια εκπαίδευση αποτελεί μέριμνα όλων των κρατών μελών και όλων των ιδρυμάτων τριτοβάθμιας εκπαίδευσης στην Ευρωπαϊκή Κοινότητα. Η αυξανόμενη σημασία της ευρωπαϊκής διάστασης εν γένει και ειδικότερα η δημιουργία ενιαίας αγοράς θα διευρύνουν το φάσμα των ενδιαφερομένων για την ποιότητα της τριτοβάθμιας εκπαίδευσης σε κάθε κράτος μέλος.

Σύμφωνα με τα συμπεράσματα των πρόσφατων κοινοτικών διασκέψεων για την τριτοβάθμια εκπαίδευση (Λουβέν 1989 και Σιένα 1990) και αναγνωρίζοντας τη σημασία της συζήτησης που άρχισε με το υπόμνημα της Επιτροπής για την τριτοβάθμια εκπαίδευση στην Ευρωπαϊκή Κοινότητα, θα μπορούσαν να εξεταστούν, σε κοινοτικό επίπεδο, διάφορες διευθετήσεις για την ποιοτική αξιολόγηση στην τριτοβάθμια εκπαίδευση σε εθνικό επίπεδο, προκειμένου να ενισχυθούν τα εθνικά συστήματα ποιοτικής αξιολόγησης και να βελτιωθεί η αμοιβαία αναγνώριση διπλωμάτων και διάρκειας σπουδών.

Λόγω της ποικιλομορφίας των μεθόδων που χρησιμοποιούνται σε εθνικό επίπεδο για την ποιοτική αξιολόγηση, η πείρα των κρατών μελών θα συμπληρωθεί με εμπειρίες σε ευρωπαϊκή κλίμακα σε θέματα ποιοτικής αξιολόγησης, χωρίς να θιγούν οι υπάρχουσες αρμοδιότητες και εξουσίες των κρατών μελών και η αυτονομία των ιδρυμάτων τριτοβάθμιας εκπαίδευσης.

Είναι, συνεπώς, χρήσιμο να μελετηθούν συγκριτικά οι μέθοδοι που χρησιμοποιούνται σήμερα στα κράτη μέλη για την ποιοτική αξιολόγηση. Η μελέτη αυτή μπορεί να υποβοηθήσει την μελέτη της σκοπιμότητας να αναπτυχθούν ορισμένα πρότυπα σχέδια για τη συνεργασία στον τομέα αυτόν και ενδεχόμενα μέσα για την ενδυνάμωση της συνεργασίας σε ευρωπαϊκό επίπεδο, με βάση την πρακτική πείρα που έχει αποκτηθεί σε διεθνές επίπεδο όσον αφορά την ποιοτική αξιολόγηση, όπως η μέθοδος της αξιολόγησης από ομάδες ειδικών των συγκεκριμένων θεμάτων ("peer review"). Η συμμετοχή των ιδρυμάτων στις διάφορες κοινοτικές πρωτοβουλίες θα είναι εθελοντική. Οι εργασίες θα διεξαχθούν σε στενή συνεργασία με άλα ιδρύματα και οργανισμούς, όπως ο ΟΟΣΑ.

Η Επιτροπή καλείται να αναλάβει την μελέτη αυτή βάσει στοιχείων που θα της παράσχουν τα κράτη μέλη, εντός των πόρων που διαθέτει και λαμβάνοντας τη γνώμη μιας ομάδας εργασίας που θα απαρτίζεται από αντιπροσώπους των κρατών μελών και αρμόδιων ευρωπαϊκών οργανισμών του τομέα της τριτοβάθμιας εκπαίδευσης. Η μελέτη αυτή πρέπει να υποβληθεί στο Συμβούλιο και τους υπουργούς Παιδείας πριν από το τέλος του 1992.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 25ης Νοεμβρίου 1991 σχετικά με τη συνεργασία για την ενίσχυση της κινητικότητας στην τριτοβάθμια εκπαίδευση (91/C 321/03)

Σύμφωνα με τα συμπεράσματα του Συμβουλίου και των υπουργών Παιδείας της 2ας Ιουνίου 1983 σχετικά με την προώθηση της κινητικότητας στην τριτοβάθμια εκπαίδευση και των μετέπειτα αποφάσεων του Συμβουλίου με τις οποίες θεσπίστηκαν τα προγράμματα COMETT, ERASMUS και LINGUA, ενισχύθηκε η συνεργασία μεταξύ ιδρυμάτων τριτοβάθμιας εκπαίδευσης στα κράτη μέλη, η δε κινητικότητα των φοιτητών και των εκπαιδευτικών αυξάνεται σταθερά.

Χάρη στην πρακτική πείρα από την εξέλιξη αυτή και τα αποτελέσματα των κοινοτικών διασκέψεων για την τριτο βάθμια εκπαίδευση (Λουβέν 1989 και Σιένα 1990) κατέστη δυνατόν να προσδιοριστούν ορισμένα εμπόδια της κινητικότητας των εκπαιδευτικών και των φοιτητών για την υπερπήδηση των οποίων είναι δυνατόν να αναληφθούν βραχυπρόθεσμες ενέργειες. Μολονότι αναγνωρίζουν ότι, για το θέμα αυτό, έχει αρχίσει σημαντική συζήτηση με το υπόμνημα της Επιτροπής για την τριτοβάθμια εκπαίδευση στην Ευρωπαϊκή Κοινότητα, το Συμβούλιο και οι υπουργοί Παιδείας κρίνουν ότι πρέπει, στο μεταξύ, να αναληφθούν ενέργειες για την αντιμετώπιση αυτών των προβλημάτων.

Ανάπτυξη βάσης δεδομένων σε ευρωπαϊκή επίπεδο

Ένα τρίτο βήμα μπορεί να συνίσταται στη βελτίωση των πληροφοριών για τους κύκλους σπουδών της τριτοβάθμιας εκπαίδευσης στα κράτη μέλη, μέσω της ανάπτυξης μηχανοργανωμένων βάσεων δεδομένων και δικτύων. Η Επιτροπή καλείται να εντείνει τις δραστηριότητές της για την ανάπτυξη μιας μηχανοργανωμένης βάσης δεδομένων για την ενημέρωση των φοιτητών, στην οποία θα περιέχονται συνοπτικές πληροφορίες για τις διάφορες δυνατότητες σπουδών. Η Επιτροπή μπορεί να βασίσει τις δραστηριότητές της αυτές στα υπάρχοντα δίκτυα και στις υπάρχουσες πρωτοβουλίες, συμπεριλαμβανομένων των εθνικών κέντρων πληροφόρησης για την αναγνώριση ακαδημαϊκών τίτλων (NARIC) και του φοιτητικού οδηγού. Η Επιτροπή μπορεί επίσης να χρησιμοποιήσει στοιχεία που προέρχονται από αρμόδιους κυβερνητικούς και μη κυβερνητικούς οργανισμούς. Η Επιτροπή καλείται να υποβάλει έκθεση προόδου πριν από το Δεκέμβριο του 1992.
ΔΗΛΩΣΗ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΤΩΝ ΚΡΑΤΩΝ ΜΕΛΩΝ ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 4ης Ιουνίου 1991 σχετικά με την καταπολέμηση της φαρμακοδιέγερσης, συμπεριλαμβανομένης της κατάχρησης φαρμάκων, στις αθλητικές δραστηριότητες (91/C 170/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΥΓΕΙΑΣ ΤΩΝ ΚΡΑΤΩΝ ΜΕΛΩΝ ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη το ψήφισμα του Συμβουλίου και των αντιπροσώπων των κυβερνήσεων των κρατών μελών που συνήλθαν στα πλαίσια του Συμβουλίου της 3ης Δεκεμβρίου 1990 για μια κοινοτική δράση καταπολέμησης της φαρμακοδιέγερσης, συμπεριλαμβανομένης της κατάχρησης φαρμάκων, στις αθλητικές δραστηριότητες, και εν αναμονή της ταχείας εφαρμογής των προβλεπόμενων δράσεων,

Υπογραμμίζοντας τη σημασία που έχουν, στα πλαίσια αυτής της καταπολέμησης, τα μέτρα πρόληψης και διαπαιδαγώγησης, που συνιστά η σύμβαση του Συμβουλίου της Ευρώπης κατά της φαρμακοδιέγερσης,

Έχοντας επίγνωση της ανάγκης για συμπληρωματική δράση και στενή συνεργασία μεταξύ των υπουργών αθλητισμού,

- επαναλαμβάνουν ότι ανησυχούν ενώπιον του φαινομένου της φαρμοκοδιέγερσης στον αθλητισμό και προειδοποιούν εκ νέου για τον κίνδυνο σοβαρών συνεπειών στην υγεία των αθλουμένων, και τις αρνητικές συνέπειες που μπορούν να έχουν οι πρακτικές αυτές στον πληθυσμό εν γένει και ιδιαίτερα στους νέους,

-καλούν τους κυβερνητικούς και μη κυβερνητικούς φορείς που έχουν αναλάβει τη διεξαγωγή των προσεχών Ολυμπιακών Αγώνων της Αλμπερτβίλ και της Βαρκελώνης να συνεχίσουν τις αναληφθείσες προσπάθειες και να λάβουν όλα τα αναγκαία μέτρα ούτως ώστε η προπόνηση των αθλητών και η διεξαγωγή των αγώνων να γίνουν κατά τρόπο έντιμο και ανεπίληπτο, χωρίς φαρμακοδιέγερση,

-και απευθύνουν έκκληση ζητώντας, από όλους τους συμμετέχοντες σε εθνικούς και διεθνείς αγώνες, και ιδιαίτερα σε αυτούς τους Ολυμπιακούς Αγώνες οι οποίοι θα πραγματοποιηθούν στην Κοινότητα, να δεσμευθούν, σύμφωνα με τον Ολυμπιακό Χάρτη και δίνοντας το παράδειγμα σε όλους τους αθλουμένους, και ιδίως στους νέους, να μην προσφεύγουν σε φαρμακοδιέγερση, ούτε με κατάχρηση φαρμάκων, κατά την προετοιμασία και τη διεξαγωγή αυτών των αθλητικών εκδηλώσεων.
ΨΗΦΙΣΜΑ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 7ης Ιουνίου 1991 για την προσωρινή είσοδο των καλλιτεχνών της Ευρωπαϊκής Κοινότητας στο έδαφος των Ηνωμένων Πολιτειών της Αμερικής (91/C 188/02)

ΟΙ ΥΠΟΥΡΓΟΙ ΠΟΛΙΤΙΣΜΟΥ ΣΥΝΕΡΧΟΜΕΝΟΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Εκτιμώντας ότι η ελεύθερη κυκλοφορία των καλλιτεχνών του θεάματος εντός και εκτός των συνόρων της Κοινότητας αποτελεί ουσιαστική προϋπόθεση για την εξέλιξη της σταδιοδρομίας τους,

Έχοντας κατά νου τη μεταρρύθμιση των διαδικασιών προσωρινής εισόδου που εγκρίθηκε στις 27 Οκτωβρίου 1990 από το Κογκρέσσο των Ηνωμένων Πολιτειών της Αμερικής και η οποία αφορά ειδικότερα τη χορήγηση θεωρήσεων εισόδου στους καλλιτέχνες του θεάματος,

Επιθυμώντας να λάβει υπόψη της η αμερικανική κυβέρνηση, κατά τη θέσπιση των μέτρων εφαρμογής αυτού του Νόμου, την ευχή την οποία εξέφρασαν πολλοί επαγγελματίες, καλλιτέχνες, οργανωτές θεαμάτων και βιομήχανοι να καταστούν ελαστικότερες, να απλοποιηθούν και να επιταχυνθούν οι διαδικασίες χορήγησης θεωρήσεων,

Υπενθυμίζοντας ότι για την είσοδο στο έδαφός τους, τα κράτη μέλη της Κοινότητας επιφύλαξαν πάντα ευνοϊκή μεταχείριση στους πολίτες των Ηνωμένων Πολιτειών της Αμερικής, και ειδικότερα στους καλλιτέχνες τους,

ΧΑΙΡΕΤΙΖΟΥΝ τη βούληση που εκδήλωσε η κυβέρνηση των Ηνωμένων Πολιτειών της Αμερικής να καταστήσει σαφέστερες και ελαστικότερες τις προϋποθέσεις χορήγησης προσωρινών θεωρήσεων, για τους καλλιτέχνες του θεάματος,

ΖΗΤΟΥΝ από την κυβέρνηση των Ηνωμένων Πολιτειών της Αμερικής να δώσει ήδη από τη φάση εκπόνησης των μέτρων εφαρμογής του νέου Νόμου της 27ης Οκτωβρίου 1990, την κατάλληλη προσοχή στις προτάσεις και τις ευχές που εκφράστηκαν από τους επαγγελματίες της Κοινότητας,

ΕΥΧΟΝΤΑΙ ότι διά της οδού αυτής η κυβέρνηση των Ηνωμένων Πολιτειών της Αμερικής θα συμμετάσχει στην ανάπτυξη μιας πραγματικής παγκόσμιας αγοράς του ζωντανού θεάματος, που θα διαπνέεται από το αναγκαίο πνεύμα αμοιβαιότητας, ιδιαίτερα μεταξύ των Ηνωμένων Πολιτειών της Αμερικής και της Κοινότητας,

ΚΑΛΟΥΝ την Επιτροπή να λάβει υπόψη της την παραπάνω κοινή ανησυχία και τα διαβήματα στα οποία θα μπορούσαν να προβούν τα κράτη μέλη προς την κυβέρνηση των Ηνωμένων Πολιτειών της Αμερικής.